J. Halecký, poslanec: (2008-11-27):
Chcem úvodom poznamenať, že prívlastky, ktoré, či sa už medializovali alebo či boli už aj tu dnes povedané, napríklad zo strany ministerky, že je to rozpočet sociálny alebo zohľadňujúci sociálne potreby rozvoja našej spoločnosti, alebo že je to prorastový rozpočet, alebo dokonca bol použitý aj výraz najlepší rozpočet za posledných 20 rokov. Nechcem to komentovať, ale musím len s uspokojením povedať, že tento rozpočet na rok 2009 zohľadňuje všetky požiadavky a všetky ciele, ktoré boli dané v programovom vyhlásení vlády na toto funkčné obdobie a zohľadňuje všetky potreby, ktoré aj táto koalícia na nasledujúci rok, a dá sa povedať, že aj do konca funkčného obdobia má vo svojom pláne. Považujem za veľmi významné, že tento štátny rozpočet rešpektuje potreby obyvateľov tejto krajiny z pohľadu sociálnych potrieb, že neredukuje žiadne sociálne dávky a žiadne, dá sa povedať, vymoženosti, ktoré v priebehu týchto rokov boli dosiahnuté. A dokonca je tu aj predpoklad, že bude na sociálne účely použitých 10 miliárd, ktoré zabezpečia plnenie týchto cieľov vo väčšom rozsahu. Chcem však pripomenúť, že aj v rezorte sociálnych vecí, ale aj v rezorte regionálneho rozvoja a bývania sú ešte problémy, ktoré bude potrebné v nasledujúcom roku možno aj razantne a zásadne riešiť. Už tu môj predrečník spomínal otázky bývania, že sú nedostatočné. Ja sa môžem z dosť veľkej miery k tomu prikloniť, že skutočne, záujem je väčšinou o nájomné byty a Štátny fond rozvoja bývania nezohľadňuje všetky potreby, ktoré v nasledujúcom období budú ešte narastať. Je tu ešte problematika marginálnych skupín obyvateľstva, ktorých zabezpečenie, sociálne zabezpečenie a hlavne potreby, prípadne, keď môžem použiť slovo aj zneužívanie týchto služieb, bude tiež významným momentom, ktorý bude treba riešiť a zaoberať sa touto problematikou. No, a v neposlednom rade aj otázky, ktoré vyplývajú z otvorenia II. piliera, teda z problematiky sociálneho poistenia a sociálneho zabezpečenia, je otázka, či ich budeme analyzovať alebo či ich budeme v nasledujúcom období aj v I., prípadne aj v II. pilieri riešiť. Sú to problémy, ktoré vyplývajú z toho, že tieto otázky neboli v predchádzajúcom období, zdá sa, z pohľadu tejto koalície riešené tak, ako si predstavuje. Nechcem všetko opakovať, čo tu bolo povedané, ale musím pripomenúť ešte jeden spoločný fenomén, ktorý sa tiahne v sociálnej sfére, a to je valorizácia nielen dôchodkov, ale aj detských prídavkov napríklad a niektorých ďalších otázok v sociálnom zabezpečení sa posúva z polroka, teda z júla na 1. január, čo zabezpečuje takisto tento rozpočet. Sú to položky nie 100-miliónové, ale miliardové, dokonca siahajúce až k 10 miliardám, takže je to zdroj príjmov hlavne pre starších občanov a zdravotne a sociálne postihnutých. Pokiaľ by som mal ísť hlbšie, pripomenul by som, že prijatím celého balíka sociálnych zákonov v predchádzajúcom období, dá sa povedať v tých posledných dňoch, sa výrazne zvyšuje starostlivosť o deti, o matku s deťmi, zabezpečuje sa flexibilita či už v poskytovaní starostlivosti o dieťa v nadväznosti na pracovný trh a pracovné vyžitie matiek, aj keď musím pripustiť, že to riešenie je ešte nie príliš efektívne a bude si zrejme v nasledujúcom období vyžadovať niektoré zásahy, či už v sumácii niektorých dávok, ktoré zvýšia status pracujúcej matky alebo zabezpečia ešte väčšiu flexibilitu. Rodičovský príspevok, o ktorom sa tu už dosť dlho hovorilo, chcem pripomenúť, že takisto zabezpečuje túto pracovnú flexibilitu pre matku, ale je tu otázka, ktorá bola daná aj zo strany opozície, vytvoriť ešte lepší a efektívnejší mechanizmus, no a týmto, dá sa povedať, námetom je potrebné sa aj v nasledujúcom období zaoberať. Príplatky alebo príspevky pre druhé a tretie narodené dieťa, myslím, že nie je potrebné bagatelizovať, pretože je to propopulačné opatrenie a je to opatrenie, ktoré hlavne u tých príjmovo nižších skupín a v stredných skupinách predsa len na začiatku starostlivosti o dieťa zabezpečuje podstatné vykrytie štartovacích nákladov. Chcem pripomenúť, že aj v starostlivosti o ťažko postihnutých občanov sme tu počuli v predchádzajúcich hodinách zo strany pani ministerky, je celý rad príspevkov a celý rad vylepšení v hmotnom zabezpečení ťažko postihnutých občanov, takže nielen príspevky, ale aj spôsob kontroly a spôsob valorizácie príspevkov zabezpečuje, že túto starostlivosť v tomto roku považujem za šťastne a dobre a perspektívne riešenú. V ďalšom chcem pripomenúť, že aj v zákone o sociálnych službách predsa len sa aspoň mierne zlepšili pracovné a finančné podmienky tých, ktorí zabezpečujú tieto služby a aj keď to navýšenie zhruba okolo tých 1 300 korún na jedného pracovníka nie je nič významné, ale predsa len je to nie bežné valorizačné navýšenie pre pracovníkov v sociálnej sfére. V tejto súvislosti je vhodné pripomenúť, že v mnohých oblastiach, ktoré boli naplnené v tomto roku, čo sa týka zákonnej úpravy, budú musieť byť realizované od 1. 1. 2009, takže štátny rozpočet aj z tohto dôvodu reflektuje tieto potreby a je dostatočný. Dosť kritizovaný medziročný nárast pre sociálnu sféru, že je nedostatočný, musím pripomenúť, ako som už aj ukazoval na týchto číslach a na týchto faktoch, je dostatočný a je potrebné brať do úvahy aj túto skutočnosť, že aj v priebehu rokov, tobôž desaťročí sa sociálna situácia a nároky pre sociálnu sféru menia. Napríklad v tomto období mierne, alebo možno viacej ako mierne, klesajú aj nároky pre zabezpečenie ľudí v hmotnej núdzi a to vytvára určitú vnútornú rezervu, aby tieto prostriedky boli použité racionálnejšie. Chcem ešte povedať, že aj čo sa týka reštrukturalizácie fondov v Sociálnej poisťovni, je to otázka, ktorá možno mediálne je prezentovaná viacej, ako je potrebné v tomto čase, ale tiež to považujem za zdroj vnútorných rezerv pre vykrývanie dlhu v I. pilieri, teda v Sociálnej poisťovni a považujem to za spôsob riešenia možno trošku v nasledujúcom období. Aj keď z principiálneho dôvodu tie prebytkové fondy je potrebné reštrukturalizovať. Dotknem sa aspoň čiastočne hlavnej sféry, ktorá dominovala v tomto roku a to bolo sociálne dôchodkové zabezpečenie, jeho reforma alebo dokončenie reformy, prípadne prijatie niektorých úprav súvisiacich s otvorením II. piliera. Chcem len pripomenúť, že otvorenie dôchodkového piliera nie je vec náhodná, ani nie je vec politická, ako sa niektorí snažia zdokumentovať, pretože skutočne aj v období finančnej a ekonomickej krízy bolo dosť jasne a lapidárne preukázané, že táto sféra nemá svoju príslušnú stabilitu a vytvára aspoň pochybnosti o tom, či dôchodkové zabezpečenie do budúcnosti je riešené z nášho pohľadu v našej krajine spôsobom, ktorý je perspektívny a stabilný. Takže aj riešenie nielen II. piliera, ale ako sa už často v médiách objavuje, aj riešenie niektorých otázok I. piliera bude na programe dňa, aj keď ja predpokladám, že už v tomto možno povedať, v predvolebnom období žiadne zvyšovanie veku odchodu do dôchodku alebo zmena valorizačného mechanizmu v dôchodkoch, prípadne aj niektoré iné otázky bude dosť ťažké riešiť. Myslím si, že ministerstvo sľúbilo, že v decembri, prípadne začiatkom budúceho roka pripraví dôkladnú analýzu I. piliera, takže uvidíme, či tieto otázky budú len v štádiu analýzy prípravy niektorých riešení. To, čo hovorí pani ministerka, s tým možno súhlasiť, že I. pilier je dostatočne silný, aby vykrýval v plnom rozsahu potreby terajších starobných dôchodcov a jeho, dá sa povedať, finančná, možno aj organizačná nedostatočnosť sa bude prejavovať v podstatne neskoršom období, ako je terajšie funkčné obdobie, prípadne aj budúce. Takže je dôležité, aby sme si opäť pripravili dostatok času, pokiaľ niektoré opatrenia v I., prípadne aj v II. pilieri prijmeme, pretože pripraviť najzložitejšiu reformu v spoločnosti, akou je dôchodková reforma, sa nedá v príprave jedného roka alebo jedného a pol roka, ale je potrebné na to dlhšie obdobie. Skoro všetky krajiny, možno povedať, že aj menej vyspelé ako my, potrebovali na to minimálne päť rokov, sedem rokov a vidíme, že aj v Českej republike v terajšom období po päťročnom, dá sa povedať, konzultačnom intenzívnom tréningu v tejto sfére ťažko sa im prijíma a neviem, či vôbec prijmú účinný zákon v budúcom roku. Takže záverom, aby som dlho nehovoril, vyslovujem svoju spokojnosť s rozpočtom v sociálnej sfére. Mám určité výhrady v oblasti bývania, že je potrebné pripraviť lepšiu finančnú pripravenosť, ale aj, dá sa povedať, technickú a možno aj legislatívnu, aby v otázke nájomných bytov sme pochopili, že je to cesta, ktorú budeme musieť v nasledujúcom období viacej preferovať a vytvoriť podmienky mestám a obciam, aby mohli zabezpečovať byty pre tých, ktorí ich potrebujú, nielen z hľadiska svojho bývania, ale aj mobility pracovnej sily. Otázky dôchodkovej reformy, alebo jej dokončenia v nasledujúcom období zrejme budú dominovať, aj keď to nekladie žiadne väčšie finančné nároky na jej priebeh. Návrh, ktorý tu bol daný, aby finančné prostriedky, ktoré budú pri prechode sporiteľov v II. pilieri, sa neprenášali do Sociálnej poisťovne, teda do I. piliera, je dosť ťažké akceptovať, keďže tí, čo prestúpia perspektívne do I. piliera, budú tam mať všetky finančné a ostatné nároky zachované, ako keby z tohto piliera nevystúpili. Takže ja tento rozpočet bez nejakých väčších váhaní podporím. Ďakujem za pozornosť.